Nicolaus episcopus, servus servorum Dei, dilectis filiis Cistercii aliisque abbatibus et monachis apud Cistercium pro generali Capitulo celebrando congregatis, salutem et apostolicam benedictionem. Etsi omnes religionis christianae Ordines paterna diligimus caritate, Ordinem tamen vestrum Cisterciensem, ob nostram ad sanctum Bernardum reverentiam atque devotionem, singulari quodam complectimur affectu, ut non solum defendere illum et tueri gravaminibusque levare, sed pro viribus augere atque ornare intendamus. Itaque vos in Domino exhortamur ut ea in congregatione, diligentia solito attentiore, reformationem vestrorum monasteriorum facere curetis. Qua in re illud primum esse debebit, ut Summorum Pontificum statuta et facta in aliis generalibus Capitulis decreta vestra, specialiter de veniendo statutis temporibus ad Capitulum generale, de scolaribus ad generalia studia mittendis et alia huiusmodi observentur. Nos enim, si a vobis aut vestrum parte erimus requisiti, adversus praedictorum statutorum et decretorum transgressores acerrime procedemus. Unde Cistercii et quatuor primis Ordinis abbatibus compellendi ceteros, sive abbates, sive monachos in Capitulo congregatos, ad praedictam observationem, concedimus praesentium tenore auctoritate apostolica potestatem. Et ut omnibus vobis bene, ut speramus, et obedienter mandata exsequentibus, praemium a Nobis coeleste non desit, vobis ipsis qui in Capitulo intereritis, ut confessorem eligere possitis, qui a commissis et ab excommunicationum sententiis aliisque censuris et poenis, etiam si talia forent propter quae Sedes Apostolica esset merito consulenda, vos semel tantum infra mensem, postquam haec fuerint in Capitulo praesentata, iniuncta poenitentia possit absolvere, auctoritate praedicta concedimus facultatem. Datum Romae apud Sanctum Petrum, anno Incarnationis Dominicae millesimo quadringentesimo quadragesimo octavo, pridie Idus Iulii, pontificatus nostri anno secundo. [DIFFINITIONES] Ex anno 1448. 1.  Sub Nicolao V Papa ; Ioanne cardinali Morinensi ; Frederico rege Romanorum ; Carolo rege Francorum ; Philippo duce Burgundiae. 2.  Ut uniformitas in Ordine observetur, prout a primis patribus ipsis extitit ordinatum, inhibet praesens Capitulum generale abbatibus, abbatissis, cantoribus ceterisque personis Ordinis universi, ne sine licentia speciali ipsius Capituli audeant novas historias aut hymnos novos in suis monasteriis cantare, nisi secundum quod in Cistercio et aliis primis monasteriis hactenus extitit observatum, et signanter praecipit ut haec diffinitio quoad festum Corporis Christi et festum Patris Nostri Beati Benedicti observetur, et abbas sive abbatissa quae contrarium fecerint sint ipso facto a divinis suspensi usque ad condignam satisfactionem. 3.  Item, ut scandala evitentur et conscientiis personarum provideatur, sub excommunicationis poena et ex consequenti a suis officiis et dignitatibus depositionis, inhibet praesens generale Capitulum abbatibus, abbatissis, ceterisque regularibus personis Ordinis universi, ne amodo audeant uti aut gaudere quibuscumque privilegiis apostolicis, aut a concilio Basileensi impetratis, super esu carnium aut aliis Ordinis diffinitionibus, nisi prius ipsa privilegia fuerint Capitulo generali praesentata, et ab eodem acceptata ; quinimo declarat omnes illos qui huiusmodi privilegiis contra Ordinis statuta impetratis uti praesumpserint poenas in statutis ipsis contentas incurrisse. 4.  Item, diffinitiones super hoc alias editas innovando et approbando, sub poena depositionis a suis dignitatibus, inhibet praesens Capitulum generale abbatibus, abbatissis et regimini praesidentibus Ordinis nostri, ne amodo audeant se aut sua monasteria obligare secundum quemdam modum a iurisperitis graviter introductum, videlicet se et sua subdendo et submittendo coercitioni et iurisdictioni quorumcumque iudicum ecclesiasticorum et saecularium, renuntiando omnibus privilegiis et exemptionibus, etc., sed fiant huiusmodi obligationes more antiquitus sueto et sine huiusmodi submissionibus. 5.  Item, quia ex indiscretione et nimia austeritate praesidentium, multae periclitantur animae, prout debite est praesens generale Capitulum informatum, inhibet idem Capitulum abbatissis universi Ordinis sub poena depositionis a suis dignitatibus et monialibus sub talionis poena, ne aliquam sororem monialem vel conversam super aliquo crimine debite emendato molestare praesumant, aut sibi qualitercumque detrahere, quinimo postquam cum huiusmodi monialibus seu conversis fuerit per superiores dispensatum, suis meritis exigentibus, vult et mandat idem Capitulum ut huiusmodi in suo gradu et ordine teneantur, et quod omnibus praecipiendo patribus abbatibus et visitatoribus, ut sub Ordinis censuris viriliter laborent ut praesens diffinitio per omnia observetur ; contravenientes, rebelles et ex consequenti denuntiando inhabiles, si opus fuerit, auxilium brachii saecularis invocando. 6.  Omnibus abbatibus et regimini praesidentibus eorumque officiariis sub poena depositionis a suis dignitatibus et officiis praecipitur, quatinus suis visitatoribus, reformatoribus et commissariis ad plenum satisfaciant de expensis rationabilibus quas facient occasione suae visitationis. 7.  Inhibet praesens Capitulum generale, ne de cetero procuratores et capellani monialium instituantur, nisi de licentia patrum abbatum earum aut reformatorum. 8.  Abbati de Caduino generale Capitulum in virtute salutaris obedientiae et sub depositionis poena districte mandat et *praecipit,* quatinus infra annum postquam a praesenti Capitulo reversus fuerit ad penates, ordinet et teneat in Sancto Sudario Tolosae quatuor Ordinis religiosos ibidem commoraturos, ac divinum servitium iuxta morem Ordinis devote et iugiter celebraturos. 9.  Item, abbati de Caduino sub inobedientiae et depositionis poena districte praecipit et mandat praesens generale Capitulum, quatinus quemdam de Ordine Praedicatorum in habitu nostri Ordinis existentem et in praedicta domo Sancti Sudarii commorantem, praedicto sibi habitu prius ablato, confestim expellat, auctoritate totius Capituli praedicti generalis, et sub poenis antedictis. 10.  Omnibus et singulis abbatissis Ordinis in regnis Hispaniae et Arragoniae existentibus, per generale Capitulum praecipitur et sub poena depositionis firmiter iniungitur, quatinus teneant seu teneri faciant portas suorum monasteriorum secure clausas et continue, prout fieri solet et debet in ceteris Ordinis monasteriis bene reformatis. 11.  Abbati de Bellavalle sub poena excommunicationis praecepit praesens generale Capitulum quatinus revocet monachos suos qui sine debita licentia se transtulerunt ad Ordinem nigrorum monachorum, quodque contra eos procedat per omnes vias et censuras ac Ordinis privilegia. 12.  Generale Capitulum declarat quod bullae Summorum Pontificum bonae memoriae, quibus conceditur facultas omnibus indifferenter accedendi ad annum iubileum, nullo modo se extendere ad futurum iubileum, sed dumtaxat ad illud iubileum cuius tempore fuerunt datae. 13.  Item, scandala quae ex vago discursu religiosorum Ordinis saepius eveniunt, providere volens praesens Capitulum generale, sub poena depositionis a sua dignitate inhibet abbatibus, abbatissis et regimini praesidentibus Ordinis universi, ne aliquem monachum aut etiam monialem emittere audeat nisi secundum quod Ordinis statuta nova et vetera canunt. Et primo inhibet ne aliquis emittatur ad propriam requisitionem et cuius culpa in proprio monasterio emendari possit. Et quicumque praesumpserit abbatem suum, ut emittatur, molestare, nisi resipuerit, carceri mancipetur. Emittendo vero provideatur ut statuta canunt. Et mittatur ad certum et determinatum monasterium, in quo si recipi non poterit, ad proprium revertatur. Et qui ad se emissum recipere renuerit, taxam in statutis contentam poenam tenebitur, nisi super hoc rationabilem allegaverit causam de qua domino Cistercii et quatuor primis indicare habebunt. 14.  Item, indemnitati monasteriorum providere volens, praesens Capitulum generale inhibet ne aliqui abbates aut etiam abbatissae vel etiam regimini praesidentes audeant pensiones ad vitam aut ad reemptionem vendere sine licentia suorum patrum abbatum et de scitu et consensu maioris et sanioris partis suorum conventuum, et qui contrafecerit tamquam dilapidator et periurus ipso facto a sua dignitate deponatur. 15.  Item, quia contributiones communes pro communi utilitate Ordinis sunt ordinatae, et ipsis deficientibus necesse est ut Ordo ipse pereat, praecipit et mandat praesens Capitulum generale abbatibus, bursariis, ceterisque administratoribus Ordinis universi quantocius quotas sibi ab antiquo impositas et secundum quod in registris Cistercii habetur, ex integro exsolvere studeant, nisi aliqui super hoc a Capitulo generali habeant dispensationem. Et quicumque hoc facere recusaverit, qualemcumque in contrarium allegando consuetudinem, ipso facto pro excommunicato habeatur, et in sequenti Capitulo generali personaliter comparere tenebitur, poenam suae praesumptionis condignam recepturus ; similem poenam sortiatur quicumque auxilium saecularium, ne huiusmodi contributiones solvat, implorare praesumpserit, antiquis diffinitionibus super hoc editis in suo semper robore permansuris. 16.  Item, praesumptioni sive ambitioni quorumdam religiosorum et religiosarum obviare desiderans praesens Capitulum generale sub poena privationis a sua iurisdictione inhibet patribus abbatibus et visitatoribus ne aliquem seu aliquam in abbatem seu abbatissam promovere studeant quae sciverint qualitercumque suas promotiones procurasse. Et quicumque ausus fuerit contra visitatorem abbatiam aliquam obtinere per potentiam saecularem aut aliunde, quousque a sua nequitia destiterit, pro excommunicato habeatur, et talis tamquam conspirator ab omnibus habeatur. Et quicumque monachus sibi obedierit sive etiam monialis similem poenam sortiatur. 17.  Item, quemdam abusum inter certos patres abbates et suos filios abbates constitutum, videlicet quod ob suam visitationem nihil debet et nec expensas recipere, cum ex hoc Ordinis bonum impediatur, praesens Capitulum generale cassat, irritat et annullat, mandando et praecipiendo abbatibus, abbatissis et officiariis Ordinis universi, quatinus non obstantibus quibuscumque huiusmodi contractibus, satisfaciant possetenus et honeste suis visitatoribus de expensis rationabilibus quas faciunt eundo et redeundo ad sua monasteria, visitationis gratia. Et qui hoc facere recusaverit sit ipso facto a divinis suspensus. Si autem ipsis videatur quod aliquando dumtaxat fiet restitutio occasione huiusmodi contractuum, hoc terminandum et concludendum domino Cisterciensi et quatuor primis abbatibus et cuilibet in generatione sua committatur. 18.  Ad instantiam quorumdam dominorum, generale Capitulum committit abbati Campensi, quatinus in monasterio de Bottenbroeck pro monialibus collocaret monachos. 